
R A P O R T

asupra proiectului de Lege pentru completarea Decretului-lege nr.118/1990 privind acordarea unor drepturi persoanelor persecutate din motive politice de dictatura instaurată cu începere de la 6 martie 1945, precum şi celor deportate în străinătate ori constituite în prizonieri
1. În conformitate cu prevederile art.95 din Regulamentul Camerei Deputaţilor, republicat, Comisia pentru muncă şi protecţie socială a fost sesizată în fond, în procedură obişnuită, în vederea examinării şi întocmirii raportului, cu proiectul de Lege pentru completarea Decretului-lege nr.118/1990 privind acordarea unor drepturi persoanelor persecutate din motive politice de dictatura instaurată cu începere de la 6 martie 1945, precum şi celor deportate în străinătate ori constituite în prizonieri, trimis cu adresa nr. PL.X 408 din 2 mai 2006.
La întocmirea prezentului raport Comisia a avut în vedere avizele:

· Consiliului Legislativ (nr.1766/13.12.2005 - favorabil)

· Consiliului Economic şi Social (nr.2799/15.12.2005 - negativ)
· Comisiei pentru drepturile omului, culte şi problemele minorităţilor naţionale (nr.25/421/19.05.2006 - favorabil)

· Comisiei juridice, de disciplină şi imunităţi (nr.31/620/24.05.2006 - favorabil)
· Comisiei pentru buget, finanţe şi bănci (nr.327/25.05.2006 - favorabil)
precum şi punctul de vedere al Guvernului (nr.793/07.02.2006 - favorabil).
Proiectul de lege are ca obiect de reglementare completarea articolului 1 din Decretul-lege nr.118/1990, republicat, cu modificările şi completările ulterioare, în sensul acordării posibilităţii pentru persoanele pensionare care au fost private de libertate să se poată reangaja după îndeplinirea condiţiilor de pensionare pentru limită de vârstă, pentru o perioadă de timp egală cu cea privativă de libertate.
Comisia propune Plenului Camerei Deputaţilor aprobarea proiectului de lege pentru a da posibilitatea continuării activităţii de către această categorie de persoane.
2. Proiectul de lege face parte din categoria legilor ordinare, conform prevederilor art.73 alin.(1) din Constituţia României, republicată. 

3. La dezbaterea proiectului nu au participat invitaţi.

4. La lucrările comisiei au fost prezenţi 17 deputaţi, din totalul de 19 membri ai comisiei.

Raportul comisiei a fost adoptat cu unanimitate de voturi.
5. Proiectul de lege a fost adoptat de Senat în şedinţa din 26 aprilie 2006.
6. Potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat, Camera Deputaţilor este Cameră decizională.

În urma dezbaterii în şedinţa din 7 iunie 2006, Comisia propune admiterea fără modificări a proiectului de lege.

